**Сабақ сапасы – ұстаз білігінде**

**Бекжанова Ләззат Едігеқызы**

**Ы.Алтынсарин атындағы №204 орта мектеп Қазалы ауданы ,Әйтеке би кенті**

**Жоспар:**

1.Кіріспе

2.Сабаққа қойылатын талаптар  
3.Мұғалімнің сабаққа дайындалуы

4.Сабақ үстінде 7 заңдылық

5 Жаңа үлгідегі сабақтарды жоспарлаудың ерекшеліктері  
6. Ұзақ мерзімді, орта мерзімді және қысқа мерзімді жоспарлау арасындағы өзара байланыс

Қазіргі заман талабына сай білім беру – бұл қоғам мүшелерінің адамгершілік, интеллектуалдық, мәдени дамуының жоғары деңгейлік және кәсіби біліктілігін қамтамасыз етуге бағытталған тәрбие беру мен оқытудың үздіксіз үрдісі екендігі белгілі. Осы орайда оқушылардың танымдық қабілетін дамыту, білім сапасын арттырумен қатар ақыл - ой шығармашылық белсенділіктерін жетілдіру үшін жеке пәндерді оқытудың тиімді әдістері мен тәсілдерін іздестіру қазіргі білім беру саласының алдындағы өзекті мәселелердің бірі болып отыр.   
 Сабақтың қызықты, сапалы өтуі тікелей мұғалімнің шеберлігіне байланысты болады. Осы орайда белгілі ғалым Ахмет Байтұрсынұлы «Шеберліктің белгісі – түрлі әдісті білу. Мұғалім әдісті көп білуге тырысуы керек. Олар өзіне сүйеніш, қолғабыс нәрсе есебінде қолдануы керек» – деген өткен ғасырда айтылған сөздері ойға оралады. Бір сабақтың әр кезеңдері түрлі әдістері орнымен пайдалану арқылы көп нәтижеге жетуге болады.

Сабақ – логикалық аяқталған, толық, шектеулі бағандармен негізделіп қамтылған оқу - тәрбие үрдісі. Оның құрамында күрделі тығыз байланыста оқу процесінің негізгі элементтері қамтылған: мақсат, міндет, мазмұны, әдісі, тәсілі, түрі, оқушы мен оқу арасындағы іс - әрекеттің байланысы.  
 Сабақ өз алдына мұғалімнің шеберлігінің айқын көрінісі болғанымен, бір жағынан оқытудың психолого – педагогикалық заңдылықтарына, екінші жағынан білім беру стандартының қоятын талаптарына негізделген.  
Сабаққа қойылатын талаптар  
1. Дидактикалық талаптар: сабақтың ұқыпты, айқын, дұрыс ұйымдастырылуы, оқушылар алдындағы тақырыптың дұрыс таңдап алынуы, білімдік және тәрбиелік мақсаттармен қатар сабақтың нақты тапсырмаларын ұтымды жүргізіп пайдалануына әсер етеді. Бұл талаптар сабақ жоспары мен тақырыптық жоспардың жақсы жасалуына байланысты. Сабақ жоспарында сабақтың тақырыбы, мазмұнының қысқаша жоспары, білімдік және тәрбиелік мақсаты мен тапсырмалар, құрал - жабдықтар, көрнекіліктер, сабақтың құрамының  
кезеңдік түрлері, оқыту әдістері мен дидактикалық әдіс - тәсілдердің түрлері жазылады.  
2. Технологиялық талаптар: Мұғалім өзі сабақ беретін сыныбындағы оқушылардың ойлау қабілетін, есте сақтауын, айтып жеткізуін, сабаққа ынта, көңіл қоюын, ерік - жігерін, т. б. психологиялық жағдайы сабақ үрдісіне ерекше әсерін тигізеді. Мұғалімнің көңіл - күйі, жинақтылығы, жүріс - тұрысы оқушыларға беріліп, оқу еңбегінің дұрыс немесе бұрыс болуына тікелей әсер етеді. Сондықтан мұғалім өз бойындағы әр түрлі психикалық, эмоциялық көңіл - күйлеріне ерік бермей өзін тежеп ұстауы қажет.  
Оқушылардың жеке басын танып, зерттеу арқылы сабақ үстінде оларды мадақтап, қолдап, көмек беріп және сол сияқты сабаққа үнемі қатысып отыруын ескеруі мұғалімнің назарынан тыс қалмауы қажет  
3. Гигиеналық талаптар: Сынып бөлмесіндегі гигиеналық талаптардың сақталуы, қалыпты температура мен жарықтың мол болып түсуі - балалар денсаулығының кепілі. Мұғалім оқушыларға шектен тыс физикалық немесе миға, жүйкеге салмақ салатындай ауыр тапсырмаларды бермеуі керек. Ақыл - ойдың тежелуі мен зорығуы сабақтың бір сарында болуына әкеп соқтырады. Ақпаратты қабылдауды өмірлік тәжірибемен ұштастырмау дұрыс емес. Ең бастысы, дененің әр түрлі сезім мүшелері бірдей жұмыс істеуін қатаң ескеру қажет. Мұндай үзіліс оқушының демалып, әр түрлі органдарының қалыпқа келуіне әсер етеді.  
Мұғалімнің сабаққа дайындалуы  
Сабаққа дайындық барысындағы мұғалім әрекетінің алгоритмі  
1. Сынып оқушыларының ерекшелігін есепке алу.   
2. Жеке ерекшеліктерді есепке алу  
3. Сабақты жақсы өткізуге мүмкіндік беретін ережелерді сақтау.  
Сабақты жоспарлау және мұғалімнің оны дайындау кезеңдері  
1. Бөлім немесе тақырып бойынша сабақтар жүйесін жасау, құрастыру;  
2. Бағдарлама негізінде, басшылыққа алатын құжаттар,әдістемелік құралдар, оқулық және қосымша әдебиеттер бойынша сабақтың оқу мақсатын анықтау;  
3. Сабақтағы оқу материалының тиімді мазмұнын анықтау, оны бірқатар тірек бөлімге бөлу, дидактикалық өңдеу;  
4. Сабақта оқушы түсініп, есте сақтауы тиіс негізгі материалды бөліп алу;  
5. Сабақтың оқу міндеттерін тұжырымдау;  
6. Сабақ құрылымын жасау, тиімді әдістер мен тәсілдерін анықтау;  
7. Пәнаралық байланыс пен сабақта оны пайдалану әдістерін анықтау;  
8. Сабақтың барлық кезеңдеріндегі, әсіресе стандартты емес жағдайларындағы оқушы мен мұғалімнің барлық іс - әрекетін жоспарлау;  
9. Сабақтың дидактикалық құралдарын таңдау;  
10. Техникалық оқу құралдары мен құрал - жабдықтарды тексеру;  
11. Мұғалімнің тақтаға сызып, жазатындары мен оқушылардың тақтада немесе дәптерлерінде орындайтын ұқсас жұмыстарын жоспарлау;  
12. Сабақтағы оқушылардың өзіндік жұмысының түрі мен тиімді көлемін анықтау;  
13. Үйде және сыныпта алған білімді бекіту, білімді жинақтау және жүйелеу түрі мен әдісін таңдау;  
14. Білім, білік, дағдысы олардың қалыптасу деңгейіне сәйкес әдістермен тексерілетін оқушылардың тізімін жасау, үй тапсырмасының түрі мен көлемін анықтау;  
15. Сабақты қорытындылау түрін ойластыру;

Сабақ үстінде 7 заңдылық  
Сабақ уақыты ұстаз бен шәкірт арасындағы қарым-қатынас нығайып, қырық минут ішінде мұғалім бар білгенін оқушы санасына сіңіруіне арналған ең ұтымды сәт. Дегенмен осы санаулы уақытты дұрыс пайдалана алмайтын мұғалімдер де бар. Оған себеп – оқушылардың шуы, тәртіпсіздігі, нашар үлгерімі. Ал қырық минут ішіндегі сабақ у-шусыз әрі нәтижелі өту үшін не істеу керек?

  Дауыс көтермей түсіндіріңіз  Дауыс көтеру – ұстаздың оқушыларға билік жүргізе алатынын көрсету мақсатында қолданатын әдісі. Бірақ бұл ұзаққа апармайды. Себебі дауыс көтеру, айғайлап сөйлеу ешкімге жақпайды. Біреудің үкілеп өсіріп отырған балаларына ата-анасынан көрмеген дауыс көтеруді көрсетіп, сыйыңызды арттыра алмайсыз. Оқушылар қабағыңыздан бәрін ұғатындай етіп, бір-біріңізге сыйластық танытуды үйретіңіз.

Қысқа әрі нұсқа болсын Сабақ жоспарын, сабақтың мақсатын қысқа әрі нұсқа түсіндіріңіз. Тіпті артық сөз қолданбай шешендік сөздерден мысал келтіріп, қанатты сөздерді пайдалана отырып, оқушыны қызықтырып сабақ өтіңіз. Бұл өте маңызды.

Оқушылармен жарыса сөйлемеңіз  Араның ұясындай шулаған сыныпты айғаймен тыныштандыру еш сыйыңыз жоқтығын көрсетеді. Сондықтан тыныштық сақталу үшін сіз ештеңе деместен, сыныпқа кірген кезде біраз уақыт ортада тұрып, оқушылардың назарын өзіңізге аударыңыз. Олармен жарыса сөйлеудің қажеті жоқ. Шыбынның ызыңы естілетіндей толықтай тыныштық орнамай, сабақты бастамайтыныңызды ескертіңіз. Ал шу қайта жалғасып кетпес үшін сабақ жоспарын барынша қызықты етіп дайындап алып келіңіз.

Оқушымен жеке ұрысқа бармаңыз Сіз сынып ішіндегі жиырмадан аса оқушыға дәріс беруші ұстаз болғаннан кейін жеке оқушымен диалогқа түсіп, ұрыс жасамаңыз. Ең дұрысы бәріне ортақ тәртіп ретінде айтыңыз. Себебі жеке адам баласын көпшілік көзінше сынап, ұрысу қателік болады. Ал егер тілазар бала болса, сабақ соңында қалдырып, жеке сөйлесіңіз.

Бір орында тұрып, көзге тік қараңыз  Сабақ кезінде дәрісті жүріп түсіндірмеңіз. Бұл сіз үшін ыңғайлы болғанымен, оқушылар үшін қолайсыз. Себебі сөйлеп жүріп түсіндіретін сабақ балаларды шаршатады. Оқушы қабылдай алмай қалады. Қанатты сөз немесе ерекше бір сөздерді айтқыңыз келген кезде бір орында тұрып, оқушылардың көзіне жеке-жеке қарап айтыңыз.

Орта дауыста тез әрі нақты сөйлеу  Оқушылар сізбен ерегесіп немесе шулап отырғанды жақсы көретін болса, бұл олардың үйде алған тәрбиесі емес, олардың алдында беделіңіз бен бағаңызды түсіріп алғаныңыздың көрсеткіші. Мәселен, неге оқушылар бір ұстазды жақсы көріп, бір ұстазды ұнатпайды. Жақсы ұстаз болу барлығының қолынан келеді. Ол үшін орташа дауыста, айғайламай, тез әрі нақты сөйлеп түсіндіру керек. Бұл – шеберлік.

Өте сабырлы болыңыз  Сіздің өзіңізді сабырлы ұстағаныңыз оқушылардың көзқарасын өзгертеді. Әрдайым сыныпқа кірген сайын сабырлы болып кірсеңіз, (қабақты түйіп алу деген сөз емес) оқушылар сізге қарап бой түзейді.   
Жаңа үлгідегі сабақтарды жоспарлаудың ерекшеліктері

Заман ағымына ілесіп жаңашыл бағытта жұмыс жүргізу – барша ұстаз алдында тұрған негізгі мақсат. Жас ұрпаққа сапалы да, саналы білім беру, заман талабына сай оқыту үшін сабақта жаңа әдістерді қолданып, алған білімдерін қажеттілікке жарата білетін, өзіндік пікірі бар жас ұрпақты тәрбиелеу қазіргі мұғалімнің негізгі міндеті.Республикамызда Кембридждік бағдарлама бойынша жүргізіліп жатқан деңгейлік курстардың негізгі мақсаттарының бірі де осы. Ұзақ жылдар қалыптасып қалған  дайын білім беретін «дәстүрлі» стильмен оқытып келген мұғалімге жаңашыл идеяларды қабылдап, оқушыларға сындарлы білім беруде алдымен мұғалім ұстанымын өзгерту керек болады. Белгілі ғалым Пажарестің айтуынша  мұғалім ұстанымы – оның көзқарасы, қабылдаған шешімі және іс-әрекетінің негізі.

Ұзақ мерзімді, орта мерзімді және қысқа мерзімді жоспарлау арасындағы өзара байланыс

Ұзақ мерзімді жоспар білім беру деңгейі бойынша барлық сыныптардағы пән тарауларын белгілеп, олардың жалпы ережелерін анықтайды. Яғни, ұзақ мерзімді жоспар – бұл оқу бағдарламасының жалғасы, онда пәннің негізгі мазмұны нақтыланады.

Орта мерзімді жоспар- белгілі бір уақыт аралығында іске асырылатын жұмыстың жеке бөліктерін жоспарлау.

Қысқа мерзімді жоспар- мұғалімнің күнделікті оқытатын сабақтарының сызбасы (сабақ жоспары). Сабақ жоспарында не оқытылатыны, оған қалай көмектесуге болатыны, сондай-ақ оқуды қалай саралауға болатыны туралы барынша егжей-тегжейлі ақпарат ұсынылады.

Қазіргі таңда сабақтың өзгеше өтуі, яғни дәстүрлі емес сабақтың өтуі мұғалімнің жоспарды құруынан басталады. Жаңаша білім беру бағдарламасы маңызды үш құжаттан тұрады: бағдарламаның өзі, ұзақ мерзімді жоспар, орта және қысқа мерзімді жоспар. Осы күнге дейінгі біздің жасап келе жатқан «Күнтізбелік — тақырыптық» жоспарымыз – ұзақ мерзімді жоспар негізгі оқу мазмұнын қамтиды. Ұзақ мерзімді жоспар білім беру деңгейі бойынша барлық сыныптардағы пән тарауларын белгілеп, олардың жалпы ережелерін анықтайды. Яғни, ұзақ мерзімді жоспар – бұл оқу бағдарламасының жалғасы, онда пәннің негізгі мазмұны нақтыланады.

Ал осы оқу бағдарламасын сыныпқа тән жеті модульді ықпалдастыра тізбектелген сабақтар топтамасына айналдырса, ол – «орта мерзімді жоспар» болып табылады. Орта мерзімді жоспар – ол белгілі тақырыпқа сай тізбектелген сабақтар жоспары, яғни, сол тақырыпқа тән бөлінген сағаттардың жұмыс сызбасы. Бұл жоспарды мұғалім жеке сынып үшін пайдаланады.

Орта мерзімді жоспарды жоспарлауда:

·Жұмыс кезеңдері дәйекті болады;

·Жеті модуль ықпалдаса алады;

·Әр сабақ үшін оқу мен оқыту мақсаты анықталады;

·Оқыту және оқу нәтижесі айқындалады;

·Сабақтың әр кезеңінде алға ілгерлеу жоспарланады;

·Барлық оқушыларды қамту жүзеге асады.

Оқудың әрбір кезеңінің басынан бастап соңына дейін алға ілгерілеуді қамтамасыз ету – қысқа мерзімді жоспарда жоспарланады. Қысқа мерзімді жоспар орта мерзімді жоспардың құрамындағы бір тақырыпқа байланысты, оқушыға арнап құрылған сабақ жоспарының формасы немесе үлгісі. Яғни, Қысқа мерзіміді жоспар – жеке, дербес сабақ жоспары болып табылады.

Қысқамерзімді жоспарлауға барлық педагогтарды қамтуға болады. Мақсат қоя білу, міндеттерді белгілеу, күтілетін нәтиже, модульдерді қолдану, сабақтың барысы, мұғалімнің іс-әрекеті, оқушының іс-әрекеті, бағалау және рефлексия бөлімдері бойынша мұғалімнің жұмысын бағалау ұсынылады.

Жоспарды құрып отырғанда мұғалімнің алдында төменгі сұрақтарға жауап болу керек:

·Оқушылар нені білу керек?

·Қандай түйінді идеяларды түсінуі керек?

·Қандай мәселелерді зерттеп, талдаулары керек?

Ал, қысқа мерзімді сабақ жоспарын құрудың негізгі міндеттеріне келсек:

·сабақтың тақырыбын анықтау;

·әр тақырыпты меңгертудің мақсаттары мен міндеттерін белгілеу;

·оқушылардың қызығушылығын арттыру үшін түрлі әдіс-тәсілдер қолдану;

·тыңдалым, оқылым, айтылым, жазылым дағдылары бойынша түрлі жұмыс түрлерін дайындау;

·төрт дағдыны қалыптастыру үшін ұсынылатын оқу материалдарымен ресурстардыоқушылардың жас ерекшеліктеріне қарай іріктеп алу;

·уақытты үнемді және нәтижелі пайдаланудың жолдарын қарастыру;

·жаңа тақырыпты қаншалықты меңгергенін анықтау үшін рефлексия ұйымдастыру.

·сабақтың мазмұны бойынша қорытынды жасау;

·оқушыларға өзін-өзі тексеруге және бағалауға арналған сұрақтар мен тапсырмалар дайындау;

·тақырыпты пысықтау үшін үй тапсырмасын әзірлеу.

Міне, сабақтың жоспарын осы сұрақтарға жауап беретіндей етіп және сабақ құрудың жоғарыдағы міндеттерін ескере отырып жоспарласақ, нәтижеге жетеміз.

Ал. нәтиже:

·оқушыға бағытталуы керек;

·белгілі бір бағытты сипаттайтын етістіктер арқылы кұрылуы керек;

·оқушының жас ерекшелігі мен оқу үлгеріміне сай болуы қажет.

Сонымен, қысқа мерзімді жоспар мұғалімге емес оқушының нақты әрекетіне бағытталады. Жеті модульді ықпалдастыра отырып, мұғалім мен оқушының әрекетін алдын – ала көпіршелер арқылы жоспарлау өте тиімді болмақ. Сол кезде ғана белгілі бір нәтижеге қол жеткізуге болады. Жоспарда оқушы мен мұғалім әрекетімен қатар нәтиже мен қолданылатын ресурстарды да енгізуге болады.

Қысқа мерзімді жоспардың нақты қатып қалған қағидасы жоқ. Ол мұғалімнің шығармашылығының жемісі десе де болады. Жоспардың әр бөліміне мұғалім кері байланыс орната білу тиіс. Осы жағдайда сабақ барысында «Өздігенен реттелген оқу» жүзеге асады. Өздігінен реттелген оқу негізгі үш элементтен тұрады:

1.тапсырмамен жұмыс барысында өздігінен бағытталушылығы;

2.оқушының проблемалар мен мақсаттарды өздігенен анықтауы:

3.проблеманы шешу мен мақсатқа жету үшін әдіс – тәсілдерді өздігінен таңдауы.

Ал, сабақ барысында қолданылатын педагогикалық әдіс –тәсілдерге келсек:

·оқушының қатесін табу үшін есес, қайта қателерін түзету үшін оқыту;

·оқушының жеке, өзіндік мүмкіндіктерін ескеру;

·оқушыларға дебат тақырыбын таңдауға, зерттеуге және «жақтаушы, даттаушы» топтарын құруға мүмкіндік беру;

·дәлелдер мен айғақтарды қолдана білу дағдыларын қалыптастыру;

·өз ойын жеткізуге, таңдауға және келісімге келуге, өнім жасауға мүмкіндік беру;

·тапсырмалар (белсенді іс-әрекеттер) арқылы оқу материалын өмірмен байланыстыра отырып, оқушыларды білімді өз бетімен меңгеруге талпындыру.

Жаңаша оқытудағы оқу үдерісінде мұғалім емес оқушы неғұрлым белсенді болады, мұғалім оқу материалын дайын күйінде бермейді, ашық сұрақ қою, назарын шоғырландырып оқу, шолу жасау, тәжірибе және зерттеу жасауға бағыттап отырса, сабақ жемісті болады.

Осындай жемісті сабақтың әр кезеңде белгілі бір оқыту мақсатын қоя отырып, мұғалім оқушыларға мақсатқа жетуге, мәселені анықтауға, жауаптарды іздеуге, мәселені талқылауға, қорытынды жасай отырып, өз ойын білдіруге үйрете отырып, ашық қоғамның бәсекеге қабілетті азаматы етіп тәрбиелейді.

Мысалға әр түрлі оқытудағы әдістердің мүкіндіктеріне тоқталып кетсек:

·Оқылым және жазылымға негізделген сабақтарды құрылымды етіп құру сын тұрғысынан ойлауға мүмкіндік береді, яғни ол қызығушылығын ояту, мағынаны ажырату және рефлексия кезеңдерінен тұрады.

·Интерактивті оқыту әдіс -тәсілі арқылы оқушы интелектісіне әсер ету, яғни ақпарат мұғалімнен оқушыға, оқушыдан мұғалімге өтіп отыруына мүмкіндік береді.

·Белсенді оқытуда оқушылар өз пікірін айта білуді және өзгенің пікіріне құрметпен қарауды үйренеді.

·Ұжымдық оқыту технологиясы жаңа идеяларды ұсынуға және жаңа мүмкіндіктерді қолданып көруге бағыттап отырады. Ұжымдық оқыту технологиясының мақсаты –қиын істерді атқаруда, топтық жұмыстарда, келісімге келуде, өзін-өзі басқару және ұйымдастыра білуде қажет болатын оқушы дағдыларын қалыптастыру.

Қандай әдіс – тәсілді қолданып өткізсек те әрбір сабақтың соңында сабаққа талдау жасап, жақсы жақтары мен кемшік тұстарын анықтап отырудың маңызы зор. Ол мұғалім әр сабақтан кейін мынадай сұрақтарға жауап беруі тиіс:

·Сабақ мақсаты орындалды ма?

·Бүгін оқушылар нені үйренді?

·Сабақ қалай өтті, қандай деңгейде өтті?

·Тапсырмалар, жаттығулар сабақтың мақсатына сәйкес болды ма?

·Уақытты қалай пайдаландым?

·Жоспарыма қандай өзгерістер енгіздім және неге?

Егер мұғалім осы сұрақтарға жауап бересе, ол алдағы сабақтарда нені ескеруі керек, қандай мәселелерге ерекше көңіл бөлуі керек екенін біледі, осы жағдайда әр мұғалімнің сабақтарында жоғары нәтижелерге қол жеткізетіні сөзсіз.

Пайдаланған әдебиеттер:

1 Бабаев С., Қазиева К*.*Педагогикалық инновациялар мен педагогикалық озат технологиялар — талапшаң мұғалім еншісі // Бастауыш мектеп. 2011.№ 4.

1. Бастауыш сыныпта оқыту. Алматы,2010ж.
2. М. Ж. Жадрина. Жалпы білім берудегі жаңа үрдістер.

Бастауыш мектеп №5,2014